CELEX: 32016D0421
Language: sk
Date: 2016-03-18 00:00:00
Title: Vykonávacie rozhodnutie Komisie (EÚ) 2016/421 z 18. marca 2016 o nesúlade jednotkových sadzieb pre zóny spoplatňovania vo Švajčiarsku na roky 2015 a 2016 podľa článku 17 vykonávacieho nariadenia (EÚ) č. 391/2013 [oznámené pod číslom C(2016) 1594] (Text s významom pre EHP)

22.3.2016   
            
            
               SK
            
            
               Úradný vestník Európskej únie
            
            
               L 75/66
            
         VYKONÁVACIE ROZHODNUTIE KOMISIE (EÚ) 2016/421
   z 18. marca 2016
   o nesúlade jednotkových sadzieb pre zóny spoplatňovania vo Švajčiarsku na roky 2015 a 2016 podľa článku 17 vykonávacieho nariadenia (EÚ) č. 391/2013
   
      
         [oznámené pod číslom C(2016) 1594]
      
   
   (Iba francúzske, nemecké a talianske znenie je autentické)
   (Text s významom pre EHP)
   EURÓPSKA KOMISIA,
   so zreteľom na Dohodu o leteckej doprave medzi Európskym spoločenstvom a Švajčiarskou konfederáciou (ďalej len „dohoda“) (1),
   so zreteľom na nariadenie Európskeho parlamentu a Rady (ES) č. 550/2004 z 10. marca 2004 o poskytovaní letových navigačných služieb v jednotnom európskom nebi (nariadenie o poskytovaní služieb) (2), a najmä na jeho článok 16 ods. 1,
   so zreteľom na vykonávacie nariadenie Komisie (EÚ) č. 391/2013 z 3. mája 2013, ktorým sa stanovuje spoločný systém spoplatňovania leteckých navigačných služieb (3), a najmä na jeho článok 17 ods. 1 písm. e),
   keďže:
   
               (1)
            
            
               Vykonávacím nariadením (EÚ) č. 391/2013 sa stanovuje spoločný systém spoplatňovania leteckých navigačných služieb. Spoločný systém spoplatňovania je neoddeliteľnou súčasťou dosahovania cieľov systému výkonnosti, ako je stanovené v článku 11 nariadenia Európskeho parlamentu a Rady (ES) č. 549/2004 (4) a vo vykonávacom nariadení Komisie (EÚ) č. 390/2013 (5).
            
         
               (2)
            
            
               Vykonávacím rozhodnutím Komisie 2014/132/EÚ (6) sa stanovujú celoúniové výkonnostné ciele vrátane cieľa nákladovej efektívnosti pre traťové letecké navigačné služby vyjadrené v určených jednotkových nákladoch na poskytovanie uvedených služieb na druhé referenčné obdobie, ktoré pokrýva roky 2015 až 2019 vrátane.
            
         
               (3)
            
            
               Podľa článku 17 ods. 1 písm. c) a článku 17 ods. 2 vykonávacieho nariadenia (EÚ) č. 391/2013 má Komisia posúdiť jednotkové sadzby pre zóny spoplatňovania na roky 2015 a 2016, ktoré členské štáty predložili Komisii po revízii cieľov výkonnosti v dôsledku vykonávacieho rozhodnutia Komisie (EÚ) 2015/347 (7). Uvedené posúdenie sa týka súladu daných jednotkových sadzieb s vykonávacími nariadeniami (EÚ) č. 390/2013 a (EÚ) č. 391/2013.
            
         
               (4)
            
            
               Komisia posúdila jednotkové sadzby s pomocou Orgánu na preskúmanie výkonnosti, ktorý je poverený pomáhať Komisii pri vykonávaní systému výkonnosti podľa článku 3 vykonávacieho nariadenia (EÚ) č. 390/2013, a ústredného úradu traťových poplatkov Eurocontrolu, pričom použila údaje a doplňujúce informácie, ktoré poskytlo Švajčiarsko pred 1. júnom 2015, ako aj príslušné informácie predložené ako súčasť revidovaného plánu výkonnosti. V posúdení jednotkových sadzieb na roky 2015 a 2016 sa zohľadnila správa orgánu na preskúmanie výkonnosti týkajúca sa revidovaných plánov výkonnosti na druhé referenčné obdobie, ktorá bola Komisii predložená 15. októbra 2015.
            
         
               (5)
            
            
               Na základe uvedeného posúdenia Komisia zistila v súlade s článkom 17 ods. 1 písm. e) vykonávacieho nariadenia (EÚ) č. 391/2013, že jednotkové sadzby pre zóny spoplatňovania na roky 2015 a 2016, ktoré predložilo Švajčiarsko, nie sú v súlade s vykonávacími nariadeniami (EÚ) č. 390/2013 a (EÚ) č. 391/2013.
            
         
               (6)
            
            
               V článku 11 ods. 1 vykonávacieho nariadenia (EÚ) č. 390/2013 sa stanovuje, že vnútroštátne orgány dohľadu členských štátov majú vypracovať plány výkonnosti obsahujúce ciele, ktoré sú v súlade s cieľmi výkonnosti na úrovni Únie. Podľa článku 11 ods. 2 a prílohy IV k vykonávaciemu nariadeniu (EÚ) č. 391/2013 sa jednotkové sadzby vypočítajú na základe traťových stanovených nákladov a predpokladaných jednotiek služieb uvedených v pláne výkonnosti členského štátu, t. j. na základe traťových stanovených jednotkových nákladov. Pokiaľ sa ciele výkonnosti Švajčiarska nebudú považovať za zlučiteľné s cieľmi pre celú Úniu, nemožno o jednotkových sadzbách vypočítaných na ich základe tvrdiť, že sú v súlade s vykonávacími nariadeniami (EÚ) č. 390/2013 a (EÚ) č. 391/2013.
            
         
               (7)
            
            
               Podľa článku 17 ods. 1 písm. e) vykonávacieho nariadenia (EÚ) č. 391/2013 by príslušné členské štáty mali byť informované o záveroch Komisie.
            
         
               (8)
            
            
               Vzhľadom na to, že revidované plány výkonnosti na druhé referenčné obdobie neboli prijaté pred 1. novembrom roku, ktorý predchádzal druhému referenčnému obdobiu, je potrebné pripomenúť, že v súlade s článkom 17 ods. 2 vykonávacieho nariadenia (EÚ) č. 391/2013 sa od členských štátov požaduje, aby v prípade potreby prepočítali jednotkové sadzby pre zóny spoplatňovania na základe konečných prijatých plánov výkonnosti a aby pri výpočte jednotkových sadzieb na nasledujúci rok preniesli akýkoľvek rozdiel vzniknutý dočasným uplatňovaním jednotkových sadzieb stanovených v tomto rozhodnutí.
            
         
               (9)
            
            
               V súlade s posledným pododsekom článku 17 ods. 1 sa jednotkové sadzby stanovujú v národnej mene. Jednotkové sadzby uvedené v tomto rozhodnutí sa preto uvádzajú vo švajčiarskych frankoch,
            
         PRIJALA TOTO ROZHODNUTIE:
   Článok 1
   Jednotkové sadzby pre zónu spoplatňovania vo Švajčiarsku stanovené na rok 2015 na 118,97 a na rok 2016 na 113,69 nie sú v súlade s vykonávacími nariadeniami (EÚ) č. 390/2013 a (EÚ) č. 391/2013.
   Článok 2
   Toto rozhodnutie je určené Švajčiarskej konfederácii.
   
      V Bruseli 18. marca 2016
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. ES L 114, 30.4.2002, s. 73.
   
      (2)  Ú. v. EÚ L 96, 31.3.2004, s. 10.
   
      (3)  Ú. v. EÚ L 128, 9.5.2013, s. 31.
   
      (4)  Nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (Ú. v. EÚ L 96, 31.3.2004, s. 1).
   
      (5)  Vykonávacie nariadenie Komisie (EÚ) č. 390/2013 z 3. mája 2013, ktorým sa stanovuje systém výkonnosti leteckých navigačných služieb a sieťových funkcií (Ú. v. EÚ L 128, 9.5.2013, s. 1).
   
      (6)  Vykonávacie rozhodnutie Komisie 2014/132/EÚ z 11. marca 2014, ktorým sa stanovujú celoúniové výkonnostné ciele pre sieť manažmentu letovej prevádzky a varovné prahy na druhé referenčné obdobie v rokoch 2015 až 2019 (Ú. v. EÚ L 71, 12.3.2014, s. 20).
   
      (7)  Vykonávacie rozhodnutie Komisie (EÚ) 2015/347 z 2. marca 2015 o nesúlade niektorých cieľov zahrnutých do národných plánov alebo plánov funkčných blokov vzdušného priestoru predložených podľa nariadenia Európskeho parlamentu a Rady (ES) č. 549/2004 s výkonnostnými cieľmi pre celú Úniu na druhé referenčné obdobie a ktorým sa stanovujú odporúčania na revíziu uvedených cieľov (Ú. v. EÚ L 60, 4.3.2015, s. 48).